नेह् हालात च कुसै होर लेई नीरा कन्नै इश्क करने दी सोचना बी बड़े दिल-गुर्दे दा कम्म हा। पर तुस जानदे ओ जे हर दौर च दिल-गुर्दे आह्‌ले आशक होए न। इ’यै नेह दिल-गुर्दे दा मालक हा चैड़े पैंह्‌चें ते आकड़ी दी क्रीज आह्‌ली लट्ठे दी तम्बी आह्‌ला ‘केवल बौड़ा’। केवल बौड़े दी इक बदकिस्मती एह् ही के ओह् टकाई करियै बेही नेहा सकदा, की जे बौह्‌ने कन्नै उसदी तम्बी दी क्रीज़ भज्जी जंदी ही। उसगी द’ऊं गै चीज़े कन्नै प्यार हा। इक नीरा बिल्ली ते दूई तम्बी दी क्रीज। उसदी दूई ते सारे कोला बड्डी बदकिस्मती एह् ही जे ओह् सिकन्दर दे गुर्गें चा इक्क हा। सिकन्दर दा नीरा कन्नै रिश्ता ते इसदे बारे उसदे जज़बात बेशक बड़े नाजुक हे पर इस रिश्ते दे बाह्‌र सिकन्दर अपने म्हल्ले दा दादा हा। किन्नै गै नौजवानें दी साइकिल दी चेन कन्नै मरम्मत करी चुके दा हा ते किन्नै गै दन्द उसदे हूरे दा निशाना बनियै ‘माई ग्रेट’ करी चुके दे हे। बौड़ा होने करी केवल अपने दन्दे दी खास कदर करदा हा पर मामला जिसलै दिल दा होऐ तां दंदें बचारें दी कु’न सोचदा ऐ।